Návrh ROZHODNUTIE RADY o pozícii, ktorú má Únia prijať v Rade pre spoluprácu zriadenej Dohodou o partnerstve a spolupráci medzi Európskou úniou a jej členskými štátmi na jednej strane a Irackou republikou na strane druhej, týkajúcej sa prijatia rokovacieho poriadku Rady pre spoluprácu a Výboru pre spoluprácu a vytvorenia špecializovaných podvýborov a schválenia ich právomocí /* COM/2013/0170 final - 2013/0090 (NLE) */





dôvodová správa (1) Rada prijala 21. decembra 2011 rozhodnutie o podpise v mene Európskej únie a predbežnom vykonávaní niektorých ustanovení Dohody o partnerstve a spolupráci medzi Európskou úniou a jej členskými štátmi na jednej strane a Irackou republikou na strane druhej (ďalej len „dohoda“)[1]. (2) Vysoká predstaviteľka Európskej únie pre zahraničné veci a bezpečnostnú politiku a podpredsedníčka Európskej komisie Catherine Ashtonová a minister zahraničných vecí Irackej republiky Hoshyar Zebari podpísali dohodu 11. mája 2012. (3) Dohoda je historicky prvým zmluvným vzťahom medzi EÚ a Irakom. Touto dohodou sa vytvára právny rámec, ktorý pokrýva otázky od pravidelného politického dialógu po obchodné vzťahy, spoluprácu v oblasti právnych predpisov a rozvojovú spoluprácu. (4) Cieľom dohody, ktorá bola uzavretá na 10 rokov (s možnosťou predĺženia platnosti) je vytvoriť pevný základ na posilňovanie vzťahov medzi Irakom a EÚ. Jej cieľom je predovšetkým posilniť politický dialóg o bilaterálnych, regionálnych a globálnych otázkach, zlepšiť mechanizmy obchodu medzi Irakom a EÚ, podporiť iracké životne dôležité reformy a snahy zamerané na rozvoj a uľahčiť integráciu do širšieho medzinárodného hospodárstva. V dohode sa zdôrazňuje odhodlanie EÚ zohrávať významnú úlohu pri transformácii Iraku, pričom bude hlavným nástrojom EÚ na poskytovanie pomoci Iraku a ďalšie posilnenie vzájomných vzťahov medzi EÚ a Irakom. (5) V súlade s článkom 3 rozhodnutia Rady z 21. decembra 2011 o podpise a predbežnom vykonávaní niektorých ustanovení dohody sa článok 2 (ustanovenie o ľudských právach) a hlavy II (obchod a investície), III (oblasti spolupráce) a V (inštitucionálne, všeobecné a záverečné ustanovenia) vykonávajú na predbežnom základe od 1. augusta 2012, pokiaľ sa týkajú záležitostí, ktoré patria do pôsobnosti EÚ. (6) V hlave V o inštitucionálnych ustanoveniach sa zriaďuje Rada pre spoluprácu na úrovni ministrov, aby dohliadala na vykonávanie dohody podľa článku 111 dohody. Článkom 112 ods. 1 sa zriaďuje Výbor pre spoluprácu. V súlade s článkom 112 ods. 2 bude Rade pre spoluprácu pomáhať pri plnení jej úloh Výbor pre spoluprácu a Rada pre spoluprácu môže rozhodnúť o zriadení akéhokoľvek iného špecializovaného podvýboru alebo subjektu, ktorý jej bude môcť pomáhať pri plnení je úloh; Rada pre spoluprácu určí zloženie a stanoví úlohy takýchto výborov alebo subjektov, ako aj spôsob ich práce. (7) V záujme dotvorenia inštitucionálneho rámca a umožnenia diskusií na odbornej úrovni o kľúčových oblastiach, ktoré patria do rozsahu pôsobnosti predbežného vykonávania dohody, sa navrhuje zriadiť tri podvýbory označené takto: 1) Podvýbor pre ľudské práva a demokraciu, 2) Podvýbor pre obchod a súvisiace záležitosti, 3) Podvýbor pre energetiku a súvisiace záležitosti. V neskoršej fáze sa po dohode strán môžu zriadiť ďalšie podvýbory. (8) Zasadnutia v podvýboroch umožnia EÚ posilniť vzájomnú súčinnosť s irackou správou a poskytnú príležitosť na rozsiahle diskusie o rozvoji Iraku v špecifických oblastiach a o prioritách spolupráce EÚ a Iraku, ako aj o pomoci EÚ Iraku. Irak vyjadril veľký záujem o čo najskoršie začatie práce troch podvýborov. (9) EÚ aj Irak sa zaviazali k rýchlemu a účinnému vykonávaniu dohody. Cieľom tohto návrhu je teda zaistiť, aby sa čo najskôr vytvoril inštitucionálny rámec dohody, za predpokladu, že prvé zasadnutia podvýborov by sa mali uskutočniť najneskôr začiatkom roku 2013 po zasadnutiach Výboru pre spoluprácu a Rady pre spoluprácu. Na to, aby bolo možné postupovať v tomto poradí, sa navrhuje, aby Rada pre spoluprácu prijala ako svoj prvý akt rozhodnutia o 1) prijatí rokovacieho poriadku Rady pre spoluprácu a Výboru pre spoluprácu a 2) vytvorení špecializovaných podvýborov a schválení ich právomocí. Okrem toho tieto rozhodnutia by sa v súlade s článkom 10 navrhovaného rokovacieho poriadku Rady pre spoluprácu mali prijať prostredníctvom písomného postupu. 2013/0090 (NLE) Návrh ROZHODNUTIE RADY o pozícii, ktorú má Únia prijať v Rade pre spoluprácu zriadenej Dohodou o partnerstve a spolupráci medzi Európskou úniou a jej členskými štátmi na jednej strane a Irackou republikou na strane druhej, týkajúcej sa prijatia rokovacieho poriadku Rady pre spoluprácu a Výboru pre spoluprácu a vytvorenia špecializovaných podvýborov a schválenia ich právomocí RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 218 ods. 9, so zreteľom na článok 3 rozhodnutia Rady z 21. decembra 2011 o podpise v mene Európskej únie a predbežnom vykonávaní niektorých ustanovení Dohody o partnerstve a spolupráci (ďalej len „dohoda“) medzi Európskou úniou a jej členskými štátmi na jednej strane a Irackou republikou na strane druhej,[2] najmä jej článku 111 ods. 3 a jej článku 112 ods. 2, so zreteľom na návrh Komisie, keďže: (1) Od 1. augusta 2012 sa predbežne vykonávajú časti dohody v súlade s jej článkom 117. (2) S cieľom prispieť k účinnému vykonávaniu dohody by sa mal čo najskôr vytvoriť inštitucionálny rámec. (3) V článku 111 ods. 3 dohody sa stanovuje, že Rada pre spoluprácu prijme svoj rokovací poriadok. (4) V článku 112 dohody sa stanovuje, že Rade pre spoluprácu pomáha pri plnení jej úloh Výbor pre spoluprácu a Rada pre spoluprácu môže rozhodnúť o zriadení akéhokoľvek iného špecializovaného podvýboru alebo subjektu, ktorý jej bude môcť pomáhať pri plnení jej úloh; Rada pre spoluprácu určí zloženie a stanoví úlohy takýchto výborov alebo subjektov, ako aj spôsob ich práce. PRIJALA TOTO ROZHODNUTIE: Jediný článok 1. Týmto sa stanovuje pozícia, ktorú má prijať Únia v Rade pre spoluprácu zriadenej podľa článku 111 Dohody o partnerstve a spolupráci medzi Európskou úniou a jej členskými štátmi na jednej strane a Irackou republikou na strane druhej, týkajúca sa: – prijatia rokovacieho poriadku Rady pre spoluprácu a Výboru pre spoluprácu a – vytvorenia špecializovaných podvýborov a schválenia ich právomocí, na základe návrhu rozhodnutí Rady pre spoluprácu pripojených k tomuto rozhodnutiu. 2. Menšie zmeny návrhu rozhodnutí môžu schváliť zástupcovia Únie v Rade pre spoluprácu bez ďalšieho rozhodnutia Rady. V Bruseli Za Radu predseda Príloha I ROZHODNUTIE č. 1/2013 RADY PRE SPOLUPRÁCU EÚ – IRAK z … 2013, ktorým sa prijíma jej rokovací poriadok a rokovací poriadok Výboru pre spoluprácu RADA PRE SPOLUPRÁCU EÚ – IRAK, so zreteľom na Dohodu o partnerstve a spolupráci medzi Európskou úniou a jej členskými štátmi na jednej strane a Irackou republikou na strane druhej (ďalej len „dohoda“), a najmä na jej článok 111, keďže: (1) Od 1. augusta 2012 sa predbežne vykonávajú časti dohody v súlade s jej článkom 117. (2) S cieľom prispieť k účinnému vykonávaniu dohody by sa mal čo najskôr vytvoriť inštitucionálny rámec. (3) Opatrenia v tomto zmysle prijíma Rada pre spoluprácu a v článku 111 ods. 3 sa stanovuje, že Rada pre spoluprácu prijme svoj rokovací poriadok. Rada pre spoluprácu prijme aj rokovací poriadok Výboru pre spoluprácu, aby Výbor pre spoluprácu začal svoju činnosť čo najskôr. (4) Rada pre spoluprácu môže svoje rozhodnutia prijímať prostredníctvom písomného postupu, v súlade s článkom 10 rokovacieho poriadku Rady pre spoluprácu. (5) Toto rozhodnutie Rady pre spoluprácu je potrebné prijať prostredníctvom písomného postupu. Rozhodla takto: Jediný článok Týmto sa prijímajú rokovacie poriadky Rady pre spoluprácu a Výboru pre spoluprácu, ktoré sú uvedené v dodatkoch A a B. V … xxxx || Za Radu pre spoluprácu predseda dodatok A k prílohe I Rokovací poriadok Rady pre spoluprácu Článok 1 Predsedníctvo Rade pre spoluprácu predsedá počas 12-mesačného obdobia striedavo predseda Rady EÚ pre zahraničné veci v mene Európskej únie a jej členských štátov a minister zahraničných vecí Iraku. Prvé obdobie sa začína dňom prvého zasadnutia Rady pre spoluprácu a končí sa 31. decembra toho istého roku. Článok 2 Zasadnutia Rada pre spoluprácu zasadá na ministerskej úrovni raz za rok. Na žiadosť ktorejkoľvek strany sa môžu so súhlasom strán uskutočniť mimoriadne zasadnutia Rady pre spoluprácu. Ak sa strany nedohodnú inak, každé stretnutie Rady pre spoluprácu sa uskutoční na obvyklom mieste konania zasadnutí Rady Európskej únie v deň, na ktorom sa dohodnú obidve strany. Zasadnutia Rady pre spoluprácu zvolávajú spoločne tajomníci Rady pre spoluprácu po dohode s predsedom. Článok 3 Zastúpenie Ak sa členovia Rady nemôžu zúčastniť, je možné ich zastúpiť. V prípade, ak si člen želá byť zastúpený, musí pred zasadnutím, na ktorom má byť zastúpený, predsedovi oznámiť meno svojho zástupcu. Zástupca člena Rady pre spoluprácu vykonáva všetky práva daného člena. Článok 4 Delegácie Členov Rady pre spoluprácu môžu sprevádzať úradníci. Predseda je pred každým zasadnutím informovaný o plánovanom zložení delegácie každej strany. Ak sú v programe zasadnutia záležitosti týkajúce sa Európskej investičnej banky, zástupca Európskej investičnej banky sa zúčastní na zasadnutiach Rady pre spoluprácu ako pozorovateľ. Na zasadnutia Rady pre spoluprácu môžu byť v prípade potreby a po vzájomnej dohode pozvaní odborníci alebo zástupcovia iných subjektov, a to ako pozorovatelia alebo aby poskytli informácie o konkrétnej téme. Článok 5 Sekretariát Zástupca Generálneho sekretariátu Rady Európskej únie a zástupca misie Iraku v Európskej únii spoločne konajú ako tajomníci Rady pre spoluprácu. Článok 6 Korešpondencia Korešpondencia adresovaná Rade pre spoluprácu sa zasiela predsedovi Rady pre spoluprácu na adresu Rady Európskej únie. Obidvaja tajomníci zabezpečia, aby sa korešpondencia zasielala predsedovi Rady pre spoluprácu a v prípade potreby sa rozposlala ostatným členom Rady pre spoluprácu. Táto korešpondencia sa zasiela Generálnemu sekretariátu Komisie, Európskej službe pre vonkajšiu činnosť, stálym zastúpeniam členských štátov a Generálnemu sekretariátu Rady Európskej únie, ako aj misii Iraku v Európskej únii. Oznámenia predsedu Rady pre spoluprácu sú obidvoma tajomníkmi zaslané týmto adresátom a v prípade potreby postúpené ostatným členom Rady pre spoluprácu na adresy uvedené v druhom odseku. Článok 7 Publicita Pokiaľ sa nerozhodne inak, zasadnutia Rady pre spoluprácu sú neverejné. Článok 8 Program zasadnutí 1. Predseda vypracuje predbežný program každého zasadnutia. Tento program zašlú tajomníci Rady pre spoluprácu adresátom uvedeným v článku 6 najneskôr 15 dní pred začiatkom zasadnutia. Predbežný program obsahuje body, o ktorých zaradenie do programu bol predseda požiadaný najneskôr 21 dní pred začiatkom zasadnutia, pričom sú tieto body zahrnuté do predbežného programu, len ak bola podporná dokumentácia doručená tajomníkom najneskôr do dátumu odoslania predbežného programu. Rada pre spoluprácu prijíma program na začiatku každého zasadnutia. Bod, ktorý nie je zahrnutý do predbežného programu, môže byť do programu zahrnutý v prípade, že s tým obidve strany súhlasia. 2. Predseda môže po dohode so stranami skrátiť obdobie uvedené v odseku 1 s cieľom zohľadniť podmienky osobitného prípadu. Článok 9 Zápisnica Návrh zápisnice z každého zasadnutia vypracujú obidvaja tajomníci spoločne. V zápisnici sa spravidla vo vzťahu ku každému bodu programu uvádza toto: – dokumentácia predložená Rade pre spoluprácu, – vyhlásenia, ktoré sa zaznamenali na požiadanie člena Rady pre spoluprácu, – prijaté rozhodnutia, dohodnuté vyhlásenia a prijaté závery. Návrh zápisnice sa predkladá Rade pre spoluprácu na schválenie. Po schválení zápisnicu podpíše predseda a obidvaja tajomníci. Zápisnica sa založí do archívu Generálneho sekretariátu Rady Európskej únie, ktorý bude pôsobiť ako depozitár dokumentov dohody. Overená kópia sa zašle všetkým adresátom uvedeným v článku 6. Článok 10 Rokovania 1. Rada pre spoluprácu prijíma rozhodnutia a vydáva odporúčania na základe vzájomnej dohody strán. Prípady, v ktorých môže Rada pre spoluprácu prijať rozhodnutia, sú uvedené v samotnej dohode. Rada pre spoluprácu môže prijať rozhodnutie alebo vydať odporúčanie prostredníctvom písomného postupu, ak s tým obidve strany súhlasia. V prípade, že sa Rada pre spoluprácu rozhodne využiť písomný postup, strany môžu na základe vzájomnej dohody stanoviť termín, na konci ktorého môže predseda Rady pre spoluprácu po oznámení obidvoch tajomníkov vyhlásiť, či strany udelili spoločný súhlas. 2. Rozhodnutia a odporúčania Rady pre spoluprácu sa v zmysle článku 111 dohody nazývajú „rozhodnutie“ a „odporúčanie“ v uvedenom poradí, potom nasleduje poradové číslo, dátum ich prijatia a všeobecný opis ich predmetu. Rozhodnutia a odporúčania Rady pre spoluprácu podpisuje predseda a overujú obidvaja tajomníci. Rozhodnutia a odporúčania sa zasielajú všetkým adresátom uvedeným v článku 6. Každá strana môže rozhodnúť o uverejnení rozhodnutí a odporúčaní Rady pre spoluprácu vo svojej príslušnej úradnej publikácii. Článok 11 Jazyky Úradnými jazykmi Rady pre spoluprácu sú úradné jazyky obidvoch strán. Pokiaľ sa nerozhodne inak, rokovania Rady pre spoluprácu sa zakladajú na dokumentácii vyhotovenej v týchto jazykoch. Článok 12 Výdavky Európska únia a Irak znášajú samostatne svoje výdavky, ktoré im vznikli na základe ich účasti na zasadnutiach Rady pre spoluprácu, týkajúce sa zamestnancov, cestovného, diét, ako aj poštových a telekomunikačných výdavkov. Výdavky spojené s tlmočením na zasadnutiach, prekladom a rozmnožovaním dokumentov znáša Európska únia s výnimkou výdavkov spojených s tlmočením alebo prekladom do úradného jazyka Iraku alebo z úradného jazyka Iraku, ktoré znáša Irak. Ostatné výdavky spojené s usporiadaním zasadnutí znáša hosťujúca strana. Článok 13 Výbor pre spoluprácu 1. V súlade s článkom 112 dohody sa zriaďuje Výbor pre spoluprácu s cieľom pomáhať Rade pre spoluprácu pri plnení jej úloh. Výbor sa skladá zo zástupcov Európskej únie na jednej strane a zo zástupcov vlády Irackej republiky na strane druhej, spravidla na úrovni vyšších štátnych úradníkov. 2. Výbor pre spoluprácu pripravuje zasadnutia a rokovania Rady pre spoluprácu, v prípade potreby vykonáva rozhodnutia a odporúčania Rady pre spoluprácu a vo všeobecnosti zabezpečuje plynulý priebeh vzťahu a riadne fungovanie dohody. Výbor posudzuje všetky otázky predložené Radou pre spoluprácu, ako aj všetky ostatné otázky, ktoré sa vyskytnú v priebehu bežného vykonávania dohody. Výbor predkladá Rade pre spoluprácu návrhy alebo akékoľvek návrhy rozhodnutí alebo odporúčaní na schválenie. Rada pre spoluprácu môže preniesť ktorúkoľvek zo svojich právomocí na Výbor pre spoluprácu. 3. Ak dohoda poukazuje na povinnosť konzultovať alebo možnosť konzultácie, alebo ak sa strany rozhodnú konzultovať na základe vzájomne dohody, môže sa táto konzultácia uskutočniť v rámci Výboru pre spoluprácu. Ak obidve strany súhlasia, konzultácia môže pokračovať v Rade pre spoluprácu. dodatok B k prílohe I Rokovací poriadok Výboru pre spoluprácu Článok 1 Predsedníctvo Výboru pre spoluprácu predsedá počas 12-mesačného obdobia striedavo zástupca Európskej únie a zástupca vlády Irackej republiky. Prvé obdobie sa začína dňom prvého zasadnutia Rady pre spoluprácu a končí sa 31. decembra toho istého roku. Článok 2 Zasadnutia Výbor pre spoluprácu zasadá najmenej raz za rok a so súhlasom obidvoch strán vtedy, keď si to vyžadujú okolnosti. Každé zasadnutie Výboru pre spoluprácu sa koná v čase a na mieste dohodnutom obidvoma stranami. Zasadnutia Výboru pre spoluprácu zvoláva predseda. Každoročné zasadnutie Výboru pre spoluprácu sa zvoláva pred každoročným zasadnutím Rady pre spoluprácu. Zasadnutie by sa malo zvolať v dostatočnom predstihu, aby sa Výboru pre spoluprácu umožnila príprava zasadnutia Rady pre spoluprácu. Článok 3 Delegácie Predseda je pred každým zasadnutím informovaný o plánovanom zložení delegácie každej strany. Článok 4 Sekretariát Zástupca Európskej služby pre vonkajšiu činnosť a zástupca vlády Irackej republiky spoločne vykonávajú funkciu tajomníkov Výboru pre spoluprácu. Všetky oznámenia adresované predsedovi Výboru pre spoluprácu aj oznámenia, ktoré zasiela predseda Výboru pre spoluprácu, ustanovené v tomto rozhodnutí sa zasielajú tajomníkom Výboru pre spoluprácu a tajomníkom a predsedovi Rady pre spoluprácu. Článok 5 Publicita Pokiaľ sa nerozhodne inak, zasadnutia Výboru pre spoluprácu sú neverejné. Článok 6 Program zasadnutí 1. Predseda vypracuje predbežný program každého zasadnutia. Tento program zašlú tajomníci Výboru pre spoluprácu adresátom uvedeným v článku 4 najneskôr 15 dní pred začiatkom zasadnutia. Predbežný program obsahuje body, o ktorých zaradenie do programu bol predseda požiadaný najneskôr 21 dní pred začiatkom zasadnutia, pričom tieto body sú zahrnuté do predbežného programu len vtedy, ak bola podporná dokumentácia doručená tajomníkom najneskôr do dátumu odoslania predbežného programu. Výbor pre spoluprácu môže požiadať odborníkov, aby sa zúčastnili na jeho zasadnutiach a poskytli informácie o konkrétnych otázkach. Výbor pre spoluprácu prijíma program na začiatku každého zasadnutia. Bod, ktorý nie je zahrnutý do predbežného programu, sa môže zaradiť do programu v prípade súhlasu obidvoch strán. 2. Predseda môže po dohode so stranami skrátiť obdobie uvedené v odseku 1 s cieľom zohľadniť podmienky osobitného prípadu. Článok 7 Zápisnica Z každého zasadnutia sa vyhotoví zápisnica zakladajúca sa na predsedovom zhodnotení záverov, ku ktorým dospel Výbor pre spoluprácu. Zápisnicu po schválení Výborom pre spoluprácu podpíšu predseda a tajomníci a zaregistruje ju každá strana. Kópia zápisnice sa zašle všetkým adresátom uvedeným v článku 4. Článok 8 Rokovania V osobitných prípadoch, keď Rada pre spoluprácu splnomocní Výbor pre spoluprácu prijať určité rozhodnutia alebo odporúčania v súlade s článkom 13 ods. 2 rokovacieho poriadku Rady pre spoluprácu, sa tieto akty nazývajú „rozhodnutie“ a „odporúčanie“ v uvedenom poradí, potom nasleduje poradové číslo, dátum ich prijatia a opis ich predmetu. Rozhodnutia a odporúčania Výboru pre spoluprácu sa prijímajú na základe spoločnej dohody strán. Výbor pre spoluprácu môže prijímať rozhodnutia alebo vydávať odporúčania prostredníctvom písomného postupu, ak s tým obidve strany súhlasia. Keď sa Výbor pre spoluprácu rozhodne využiť písomný postup, strany môžu na základe vzájomnej dohody stanoviť lehotu, na konci ktorej môže predseda Výboru pre spoluprácu po oznámení obidvoch tajomníkov vyhlásiť, či strany udelili spoločný súhlas. Rozhodnutia a odporúčania Výboru pre spoluprácu podpisuje predseda a overujú obidvaja tajomníci a zasielajú sa všetkým adresátom uvedeným v článku 4 rokovacieho poriadku. Každá strana môže rozhodnúť o uverejnení rozhodnutí a odporúčaní tohto Výboru pre spoluprácu vo svojej príslušnej úradnej publikácii. Článok 9 Výdavky Európska únia a Irak znášajú samostatne svoje výdavky, ktoré im vznikli na základe ich účasti na zasadnutiach Výboru pre spoluprácu, týkajúce sa zamestnancov, cestovného a diét, ako aj poštových a telekomunikačných výdavkov. Výdavky spojené s tlmočením na zasadnutiach, prekladom a rozmnožovaním dokumentov znáša Európska únia, s výnimkou výdavkov spojených s tlmočením alebo prekladom do úradného jazyka Iraku alebo z úradného jazyka Iraku, ktoré znáša Irak. Ostatné výdavky spojené s usporiadaním zasadnutí znáša hosťujúca strana. Článok 10 Podvýbory a osobitné skupiny Výbor pre spoluprácu sa v súlade s článkom 13 rokovacieho poriadku Rady pre spoluprácu môže rozhodnúť vytvoriť podvýbory alebo špecializované pracovné skupiny podliehajúce Výboru pre spoluprácu, ktorý informujú o každom svojom zasadnutí. Výbor pre spoluprácu sa môže rozhodnúť zrušiť akékoľvek existujúce podvýbory alebo pracovné skupiny, vymedziť alebo zmeniť ich právomoci, vytvoriť ďalšie podvýbory alebo ustanoviť podvýbory a pracovné skupiny, aby mu pomáhali pri plnení jeho povinností. Tieto podvýbory a pracovné skupiny nemajú rozhodovaciu právomoc. Príloha II ROZHODNUTIE č. 2/2013 RADY PRE SPOLUPRÁCU EÚ – IRAK z … 2013 o vytvorení troch špecializovaných podvýborov a schválení ich právomocí RADA PRE SPOLUPRÁCU EÚ – IRAK, so zreteľom na Dohodu o partnerstve a spolupráci medzi Európskou úniou a jej členskými štátmi na jednej strane a Irackou republikou na strane druhej (ďalej len „dohoda“), a najmä na jej článok 112, keďže: (1) Od 1. augusta 2012 sa predbežne vykonávajú časti dohody v súlade s jej článkom 117. (2) Inštitucionálny rámec dohody by sa mal vytvoriť čo najskôr, aby sa prispelo k účinnému vykonávaniu dohody. (3) V článku 112 dohody sa stanovuje, že Rade pre spoluprácu pomáha pri plnení jej úloh Výbor pre spoluprácu a Rada pre spoluprácu môže rozhodnúť o zriadení akéhokoľvek iného špecializovaného podvýboru alebo subjektu, ktorý jej bude môcť pomáhať pri plnení jej úloh, a Rada pre spoluprácu určí zloženie a stanoví úlohy takýchto výborov alebo subjektov, ako aj spôsob ich práce. (4) Mali by sa zriadiť tri podvýbory, aby sa umožnili diskusie na odbornej úrovni o kľúčových oblastiach, ktoré patria do rozsahu pôsobnosti predbežného vykonávania dohody. Zoznam podvýborov aj rozsah pôsobnosti jednotlivých podvýborov sa môže zmeniť po ďalšej dohode strán. (5) Rada pre spoluprácu môže svoje rozhodnutia prijímať prostredníctvom písomného postupu v súlade s článkom 10 rokovacieho poriadku Rady pre spoluprácu. (6) Toto rozhodnutie Rady pre spoluprácu je potrebné prijať prostredníctvom písomného postupu, aby podvýbory začali svoju činnosť čo najskôr. PRIJALA TOTO ROZHODNUTIE: Jediný článok Týmto sa zriaďujú podvýbory uvedené v dodatku A. Týmto sa schvaľujú právomoci, ktoré sú stanovené v dodatku B. V... Za Radu pre spoluprácu EÚ – Irak Dodatok A k prílohe II Rada pre spoluprácu EÚ – Irak Zriadené podvýbory (1) Podvýbor pre ľudské práva a demokraciu (2) Podvýbor pre obchod a súvisiace záležitosti (3) Podvýbor pre energetiku a súvisiace záležitosti Dodatok B k prílohe II Právomoci podvýborov ustanovených v dodatku A na základe Dohody o partnerstve a spolupráci medzi Európskou úniou a jej členskými štátmi na jednej strane a Irackou republikou na strane druhej Článok 1 Každý podvýbor sa môže na svojich zasadnutiach zaoberať vykonávaním Dohody o partnerstve a spolupráci v niektorej oblasti alebo vo všetkých oblastiach, ktoré pokrýva. Podvýbory môžu rokovať aj o témach alebo osobitných projektoch súvisiacich s príslušnými oblasťami dvojstrannej spolupráce. Na požiadanie ktorejkoľvek strany sa môžu predložiť aj individuálne prípady. Článok 2 Podvýbory podliehajú Výboru pre spoluprácu. Podvýbory po každom zasadnutí podávajú správy a predkladajú svoje závery Výboru pre spoluprácu. Článok 3 Podvýbory sú zložené zo zástupcov strán. Na základe dohody obidvoch strán môžu podvýbory v prípade potreby pozvať na svoje zasadnutia odborníkov a môžu ich vypočuť v súvislosti s osobitnými bodmi programu zasadnutí podvýboru. Článok 4 Strany predsedajú podvýborom striedavo v súlade s pravidlami o striedavom predsedníctve Výboru pre spoluprácu, pričom podvýborom predsedá zástupca Európskej únie na jednej strane a zástupca vlády Irackej republiky na strane druhej. Článok 5 Zástupca Európskej služby pre vonkajšiu činnosť a zástupca vlády Irackej republiky spoločne plnia úlohy stálych tajomníkov podvýborov. Všetky oznámenia týkajúce sa špecifického podvýboru sa postupujú dvom stálym tajomníkom. Článok 6 Podvýbory zasadajú najmenej raz do roka a vždy, keď si to vyžadujú okolnosti, a to po dohode strán na základe písomnej žiadosti ktorejkoľvek zo strán. Každé zasadnutie sa koná na mieste určenom obidvoma stranami a v čase, na ktorom sa strany dohodli. Stály tajomník druhej strany odpovie na žiadosť jednej zo strán o zasadnutie podvýboru do 15 pracovných dní od jej prijatia. Vo zvlášť naliehavých prípadoch môžu byť zasadnutia podvýboru zvolané v kratšom čase, ak s tým obidve strany súhlasia. Predseda je pred každým zasadnutím informovaný o plánovanom zložení delegácie obidvoch strán. Zasadnutia podvýboru zvolávajú spoločne obidvaja stáli tajomníci po dohode s tajomníkmi Výboru pre spoluprácu. Článok 7 Body na zaradenie do programu sa predkladajú stálym tajomníkom minimálne 15 pracovných dní pred konaním daného zasadnutia podvýboru. Akákoľvek podporná dokumentácia sa poskytuje stálym tajomníkom minimálne 10 pracovných dní pred konaním zasadnutia. Na základe týchto bodov sa navrhne a rozošle predbežný program spoločne s dostupnou podpornou dokumentáciou tajomníkom Výboru pre spoluprácu, ako aj stálym zastúpeniam členských štátov najneskôr päť pracovných dní pred konaním zasadnutia podvýboru. Za mimoriadnych okolností sa s písomným súhlasom obidvoch stálych tajomníkov môžu body zaradiť do programu aj v kratšej časovej lehote. Článok 8 Pokiaľ sa nerozhodne inak, zasadnutia podvýboru sú neverejné. Článok 9 Z každého zasadnutia sa vypracuje zápisnica. Kópia zápisnice a závery z každého zasadnutia podvýboru sa predkladajú tajomníkom Výboru pre spoluprácu. Kópie sa zasielajú aj stálym zastúpeniam členských štátov. [1] Ú. v. EÚ L 204, 31.7.2012, s. 18. [2] Ú. v. EÚ L xxxx